和吳冲卿崇文宿直睹壁上題名見寄并寄邵不疑
作者：司馬光
朝代：宋

paragraphs: 白袍昔紛紛，相與會東堂。
帝梧碧蕭瑟，翔集皆鸞凰。
伊予素空疏，濫吹翰墨場。
不爲羣儁遺，出處聯簪裳。
爾來凡六閏，轉轂飛炎凉。
同歌太學下，共醉金馬旁。
脩竹壓窗寒，夭桃倚戶芳。
金盤剖盧橘，玉壺分蔗漿。
驚呼局上急，嘲笑杯間狂。
神情一契會，形迹兩俱忘。
歡餘嘆薄宦，離合何能常。
濡毫紀歲時，揮霍素壁光。
去秋隨相車，沿牒來東方。
城中未徧辭，不疑逐南荒。
奔波走郊外，取别何蒼黄。
舉觴未及盡，亟歸還束裝。
行行到官下，日積簿領忙。
文書擁筆端，胥史森如牆。
況當三伏深，霑汗尤淋浪。
細蠅繞眉睫，驅赫不可攘。
涔涔頭目昏，始覺冠带妨。
誠知才智微，吏治非所長。
懼貽知已羞，敢不益自強。
因思甌閩遠，南走侵溟漲。
炎蒸異中縣，從古無雪霜。
終朝坐茅屋，鹽茗征行商。
讙譁費口舌，解囊收毫芒。
不疑性高介，此困安可當。
山川幾千里，問訊誰能將。
冲卿居京邑，青雲正騰驤。
寓直紫臺上，風露澄東廂。
清夜不成寐，緩步聊彷徨。
拂此壁上塵，遠懷同舍郎。
英辭欻感發，高義紛激昂。
泠泠宮殿虛，諷咏何琅琅。
手書成兩通，貯之古錦囊。
一往泉山南，一致汶水陽。
堅重金璧體，光寒矛劍鋩。
迺知賢雋心，淺俗未易量。
何嘗用榮枯，遽爾分否臧。
居然激衰薄，更使清風揚。